钦定古今图书集成/理学汇编/学行典/第246卷 > 褚承宗〈子大化 孙于仁〉
## 钦定古今图书集成/理学汇编/学行典/第246卷 > 褚承宗〈子大化 孙于仁〉

按《苏州府志》：“褚承宗，长洲人。性诚笃不欺，家贫，读书
报国寺。值倭寇乱，薄城急时，议遣僧为兵，寺一僧应
遣，私谓承宗曰：‘我存亡不保，有蓄百馀金以𢌿公，我
归则以半奉公，不归公可自取’。承宗却之曰：‘师可觅
隐处藏之，毋累我，我不利师之所有也’。后染疯疾，妻
吴氏操家政，承宗核其称量之数，溢出则喜，溢入则”
怒曰：“汝不欲怀抱儿成立耶！”卒年三十。吴氏茕茕苦
节，历四十馀年而卒。子大化，迄成立，亦多隐德。孙于
仁，潞安府幕，慷慨好义。母舅为假官，事所牵部，咨移
直指追捕，祸不测。于仁念切渭阳，倾赀五百金，阴脱
其祸。崇祯辛巳，旱蝗大祲，贫户缺粮，县中酷比。于仁
出千馀金代输本图麦折六百馀石，官价每石二两
四钱，全活者众，人咸感泣。